У Вікіпедыі ёсць артыкулы пра іншых асоб з прозвішчам Анісім.

**Але́на Мікала́еўна Ані́сім** (28 верасня 1962, в. Савоні, Стаўбцоўскі раён, Мінская вобласць) — беларуская мовазнаўца і палітычная дзяячка. Старшыня Таварыства беларускай мовы імя Францішка Скарыны (2017—2021), навуковая супрацоўніца ДНУ «Цэнтр даследаванняў беларускай культуры, мовы і літаратуры НАН Беларусі» (1991—2023). Дэпутатка Палаты прадстаўнікоў Нацыянальнага сходу Рэспублікі Беларусь VI склікання (2016—2019).

Біяграфія
---------

Нарадзілася 28 верасня 1962 г. у вёсцы Савоні Стаўбцоўскага раёна Мінскай вобласці ў сям’і настаўнікаў (дзявочае прозвішча Амельчыц). Скончыла Залужскую сярэднюю школу з залатым медалём у 1978 г. У тым жа годзе паступіла ў Беларускі дзяржаўны ўніверсітэт на філалагічны факультэт аддзялення беларускай мовы і літаратуры, які скончыла ў 1983 г. У часе вучобы працуе гідам-перакладчыкам з групамі з Чэхаславакіі, якія суправаджала з паездкамі па рэспубліках СССР.

Працавала выхавацелькай у дзіцячым садку в. Цеснавая Стаўбцоўскага раёна (1984—1986), настаўніцай беларускай мовы і літаратуры ў сярэдніх школах № 55 (1986) і № 71 (1986—1991) горада Мінска. З 14 траўня 1991 года — у Інстытуце мовазнаўства імя Якуба Коласа Акадэміі навук Беларусі (цяпер філіял ДНУ «Цэнтр даследаванняў беларускай культуры, мовы і літаратуры НАН Беларусі»), працуе на пасадзе навуковага супрацоўніка аддзела лексікалогіі і лексікаграфіі, аўтар-укладальнік некалькіх слоўнікаў. У маі 2023 года, у час палітычных рэпрэсій, Анісім затрымалі на працы, асудзілі на 12 сутак і звольнілі з працы.

Асабістае жыццё
---------------

Замужам, мае трох дарослых сыноў.

Грамадская і палітычная дзейнасць
---------------------------------

У 1980—1982 гг. удзельнічала ў Беларускай спеўна-драматычнай майстроўні. З 1999 г. з’яўляецца сябрам Таварыства беларускай мовы імя Францішка Скарыны (ТБМ), у 2000—2014 гг. узначальвала Мінскую гарадскую арганізацыю ТБМ, з 2011 г. — першы намеснік старшыні ТБМ, з 2017 г. — старшыня ТБМ. Сябра Вялікай Рады Згуртавання беларусаў свету «Бацькаўшчына».

Ініцыявала і кіравала праектам па перакладзе і выданні асобнай кнігай «Правілаў дарожнага руху» на беларускай мове. Сумесна з калектывам навукоўцаў падрыхтавала і выдала 6 кніг пробных тэстаў па шасці ўзроўнях для выкладання беларускай мовы як замежнай. Пры непасрэдным удзеле Алены Анісім дзейнічае аргкамітэт па стварэнні Нацыянальнага ўніверсітэта з беларускай мовай навучання. У снежні 2014 г. спрычынілася да склікання «Усебеларускага Кангрэса за незалежнасць», увайшла ў яго арганізацыйны камітэт.

Мела намер удзельнічаць у Прэзідэнцкіх выбарах 2015 г. але пазней адмовілася ад вылучэння. Брала ўдзел у распрацоўцы «Стратэгіі развіцця беларускай нацыі» (2016).

На Парламенцкіх выбарах 2016 г. абраная дэпутаткай Палаты прадстаўнікоў па Стаўбцоўскай выбарчай акрузе. У кастрычніку 2016 г. разам з іншымі 108 дэпутатамі падтрымала кандыдатуру Уладзіміра Андрэйчанкі, які вылучаўся на пасаду старшыні Палаты прадстаўнікоў. А. Анісім працуе ў Пастаяннай камісіі па адукацыі, культуры і навуцы.

29 кастрычніка 2017 г. на справаздачна-выбарчым з’ездзе Таварыства беларускай мовы Алена Анісім змяніла на пасадзе старшыні арганізацыі Алега Трусава. Кандыдатуру Анісім падтрымалі 87 дэлегатаў з 92 (іншых кандыдатаў на пасаду не было). Ва ўступнай прамове Алена Анісім заклікала рабіць усё магчымае для таго, каб беларуская мова стала дзяржаўнай не толькі фармальна, але і па сутнасці.

У 2017—2018 гг. Алена Анісім на розных узроўнях прапагандавала ідэю нацыянальнага беларускамоўнага ўніверсітэта, увайшла ў яго арганізацыйны камітэт.

У канцы студзеня 2019 г. Анісім заявіла, што збіраецца ўдзельнічаць у наступных прэзідэнцкіх выбарах. Як яна сама патлумачыла, гэтае рашэнне было для яе спантанным: «*Прачытаўшы чарговую спасылку, у якой была спроба дыскрэдытаваць як маё імя, так і дзейнасць арганізацыі, я вырашыла адрэагаваць… ні з кім параіцца не паспела, і з мужам у тым ліку*».

У канцы красавіка 2019 г. дэпутатка заявіла пра намер зноў удзельнічаць у парламенцкіх выбарах, патлумачыўшы: «*Той факт, што выбары будуць праведзены датэрмінова, безумоўна, не парадаваў, бо дзесяць месяцаў працы выпадаюць. Але з іншага боку, можна ўступаць у новую выбарчую парламенцкую кампанію і ізноў пазмагацца за мандат, каб выканаць тыя задачы, якія стаяць перада мной, як перад старшынёй ТБМ*». На прапанову зрабіць «*усё магчымае, каб не дапусціць датэрміновага роспуску парламента пад маркай клопату пра „нацыянальную бяспеку"*», Алена Анісім 21 траўня 2019 г. адказала: «*У сённяшняй сітуацыі* *я лічу больш важным накіраваць свае намаганні на агучванне* *і вырашэнне надзённых пытанняў арганізацыі і грамадства*»*.*

Перад выбарамі 2019 г. Алена Анісім вылучалася па ранейшай Стаўбцоўскай акрузе праз збор подпісаў, але ў кастрычніку 2019 г. яе не зарэгістравалі ў якасці кандыдата ў дэпутаты. Скончыўшы працу ў Палаце прадстаўнікоў, А. Анісім вярнулася на ранейшую пасаду ва ўстанову НАН Беларусі. У студзені 2020 г. яна заявіла: «*Паколькі на сённяшні дзень зразумела, што ўлада нічога не збіраецца прынцыпова мяняць у сваіх падыходах да выбарчай кампаніі, я для сябе вырашыла адназначна, што браць удзел у гэтым не буду*», фактычна адмовіўшыся ад прэзідэнцкіх амбіцый.

Узнагароды
----------

Узнагароджана медалём 100 гадоў БНР Рады Беларускай Народнай Рэспублікі.

Зноскі
------

1. 1 2 3 4 5  Анісім Алена Мікалаеўна **(нявызн.)**.  vybory2016.by. Архівавана з першакрыніцы 12 верасня 2016. Праверана 12 верасня 2016.
2. ↑  *Алесь Святланіч*. Алена Анісім: «Перанесла «суткі» спакойна. Без нерваў, без эмоцый, без нічога…» **(нявызн.)**(недаступная спасылка). *Народная Воля* (2 чэрвеня 2023). Архівавана з першакрыніцы 2 чэрвеня 2023. Праверана 3 чэрвеня 2023.
3. ↑  Алена Анісім. "Сціпласць. Смеласць. Беларускасць"  (бел.).  БелаПАН (13 верасня 2016). Праверана 21 сакавіка 2017.
4. 1 2
5. ↑
6. ↑  Алена Анісім не будзе вылучацца ў якасці кандыдата на прэзідэнцкіх выбарах **(нявызн.)**.  Наша Ніва (30 чэрвеня 2015). Праверана 12 верасня 2016.
7. ↑  https://sakavik.net/2016/02/06/стратэгіі-развіцця-беларускай-нацыі/
8. ↑  В Беларуси избран парламент шестого созыва. ЦИК обнародовал фамилии депутатов (руск.).  pravo.by (12 верасня 2016). Праверана 12 верасня 2016.
9. ↑
10. ↑   Архівавана 29 кастрычніка 2018.
11. ↑  nashaniva.by
12. ↑   Архівавана 22 кастрычніка 2018.
13. ↑
14. ↑
15. ↑
16. ↑
17. ↑
18. ↑
19. ↑  Алексіевіч, Пазьняк, Вольскі, Эрыксан, Белавус. Хто яшчэ ўзнагароджаны мэдалём у гонар БНР-100

Спасылкі
--------

|  |  |
| --- | --- |
| q: | Алена Мікалаеўна Анісім у Вікіцытатніку |
| commons: | Алена Мікалаеўна Анісім на Вікісховішчы |

* Дасье на сайце Палаты прадстаўнікоў Нацыянальнага сходу Рэспублікі Беларусь  (бел.)

|  |  |
| --- | --- |
| ⚙️   Слоўнікі і энцыклапедыі | OpenSanctions |
| Нарматыўны кантроль | ISNI: 0000 0000 4987 7680 · NUKAT: n2005015027 · VIAF: 66417493 |